Veiledende bilag til SSA-L – Avtale om løpende tjenestekjøp – versjon 2017

Innhold:

[Bilag 1: Kundens kravspesifikasjon 2](#_Toc475008872)

[Bilag 2: Leverandørens beskrivelse av tjenesten 4](#_Toc475008873)

[Bilag 3: Prosjekt- og fremdriftsplan 6](#_Toc475008874)

[Bilag 4: Tjenestenivå med standardiserte kompensasjoner 7](#_Toc475008875)

[Bilag 5: Administrative bestemmelser 8](#_Toc475008876)

[Bilag 6: Samlet pris og prisbestemmelser 9](#_Toc475008877)

[Bilag 7: Endringer i den generelle avtaleteksten 11](#_Toc475008878)

[Bilag 9: Lisensbetingelser for standardprogramvare 13](#_Toc475008879)

# Bilag 1: Kundens kravspesifikasjon

*Kunden skal i bilag 1 spesifisere sine krav til tjenesten.*

## Avtalens punkt 1.1 Avtalens omfang

**Kundens krav til tjenesten**

Kunden skal beskrive sine krav til tjenesten her. Kravene skal omfatte både den funksjonaliteten som skal tilbys samt hvilke krav som stilles til drift og vedlikehold av tjenesten. Kravene bør i den utstrekning det er mulig utformes som behovsbeskrivelser.

**Funksjonalitet**

Kundens krav til funksjonalitet skal fremkomme her.

**Drift og vedlikehold**

Kundens krav til Leverandørens drifts- og vedlikeholdstjenester skal fremkomme her.

**Tilrettelegging**

Kundens krav knyttet til tilrettelegging av tjenesten skal fremkomme her.

**Tjenestenivå**

Dersom Kunden har krav til tjenestenivå, skal dette fremkomme av bilag 4.

Dersom Kunden ønsker å legge Leverandørens standard tjenestenivåavtale til grunn for tjenesten, skal dette fremkomme her. Rammene for tjenestenivået skal i et slikt tilfelle angis av kunden her. Leverandøren skal i et slikt tilfelle legge sin standard tjenesteavtale i bilag 4.

*Kunden må være oppmerksom på at dersom tjenestenivået settes høyere enn nivået som Leverandørene i bransjen normalt legger til grunn i sine standard tjenestenivåavtaler, vil Leverandøren ikke kunne tilby sin standard tjenestenivåavtale. Kunden anbefales å sjekke markedet før rammene til nivået settes.*

*Dersom Kunden angir rammer for tjenestenivå med den hensikt at Leverandørene skal kunne legge sine standard tjenestenivåavtaler til grunn, må Kunden oppgi at meroppfyllelse til tjenestenivået (tjenestenivå utover de rammene Kunden har satt til tjenesten) vil vurderes positivt ved tilbudsevalueringen. Kunden må i et slikt tilfelle angi meroppfyllelse av tjenestenivået som et tildelingskriterium.*

**Definisjon av feil**

Dersom Kunden ønsker en annen definisjon av feil enn det som fremkommer av avtalens punkt 2.2.2, skal Kunden angi dette i bilag 3.

**Kundens presiseringer til bestemmelsen om lønns- og arbeidsvilkår**

Dersom Kunden ønsker å angi nærmere presiseringer om gjennomføring av avtalens punkt 2.4, skal dette fremkomme av bilag 5.

**Avtalens punkt 2.1.3 Dokumentasjon og opplæring**

Dersom Kunden har krav til dokumentasjon av tjenesten (standard produktbeskrivelse, brukerveiledning eller annen type dokumentasjon som Leverandøren vanligvis lar følge med ved tjenesten), skal kravene til dokumentasjon fremkomme her.

Dersom Kunden har krav til Leverandørens opplæring av Kundens personell, skal kravene til dette fremkomme her.

Dersom Leverandøren skal bistå med nødvendig opplæring av Kundens personell, skal dette fremkomme her.

**Avtalens punkt 2.1.6 Nye versjoner av tjenesten**

Dersom nye versjoner av tjenesten ikke skal være inkludert i avtalen, skal Kunden spesifisere dette her.

**Avtalens punkt 2.2.2** **Undersøkelsesplikt**

Dersom Kunden ønsker at det skal foretas en mer omfattende godkjenningsprøve enn det som fremkommer i avtalens punkt 2.2.2 skal dette fremkomme her. Art og omfang av denne prøven skal Kunden beskrive i bilag 3. Dersom Kunden ønsker å angi andre frister enn det som fremkommer av avtalens punkt 2.2.2, skal Kunden angi dette i bilag 3.

**Avtalens punkt 3.1 Varighet**

Dersom Kunden ønsker annet oppstartstidspunkt/ikrafttredelsestidspunkt for avtalen enn det som fremgår av avtalens forside (avtalens signeringsdato), skal dette angis i bilag 5.

**Avtalens punkt 5.1 Eksterne rettslige krav og tiltak generelt**

Kunden skal identifisere hvilke rettslige eller partsspesifikke krav som har relevans for inngåelse og gjennomføring av denne avtalen her. Det er herunder Kundens ansvar å konkretisere relevante funksjonelle og sikkerhetsmessige krav for tjenesten her.

**Avtalens punkt 5.3 Personopplysninger**

Kundens nærmere bestemmelser om hvordan personopplysninger skal behandles, herunder relevante sikkerhetstiltak og krav til lagringstid og sletting mv. skal angis her. Dersom Leverandøren skal behandle personopplysninger, skal Kunden kreve at Leverandøren inngår en databehandleravtale med Kunden. Databehandleravtalen bør i et slikt tilfelle vedlegges avtalen i eget bilag.

*Ofte vil det være både nødvendig og hensiktsmessig at Leverandøren inngår en databehandleravtale.*

**Avtalens punkt 6.1 Partenes rettigheter**

Denne avtalen endrer ikke de opphavs-, disposisjons- eller eiendomsrettighetene partene hadde før avtalen, og som de beholder under gjennomføringen av avtalen, med mindre Kunden åpner for at dette kan endres her. Dersom Kunden åpner for dette, skal Leverandøren beskrive hvordan disse rettighetene endres i bilag 2.

## Avtalens punk 8.8 Rekonstruksjon av data

Dersom Kunden åpner for at Leverandøren kan ta betalt for gjenoppretting og rekonstruering av data, skal dette angis her. Dersom Kunden stiller øvrige rammer for hva Leverandøren kan ta betalt for, skal også dette angis her. Leverandøren skal i et slikt tilfelle angi sine forpliktelser knyttet til dette i bilag 2. Leverandørens priser skal i et slikt tilfelle skal angis i bilag 6.

# Bilag 2: Leverandørens beskrivelse av tjenesten

*Bilaget fylles ut av Leverandøren.*

*Leverandøren må være oppmerksom på at avvik, forbehold og andre endringer til Kundens krav i bilag 1 kan medføre at tilbudet blir avvist.*

## Avtalen punkt 1.1 Avtalens omfang

## Dersom det etter Leverandørens mening er åpenbare feil eller uklarheter i Kundens kravspesifikasjon, skal Leverandøren påpeke dette her.

## Avtalens punkt 2.1.1 Tjenesten

Leverandøren skal, basert på bilag 1 (Kundens kravspesifikasjon),beskrive tjenesten her.

Tjenesten må oppfylle Kundens krav i bilag 1 samt de kravene til tjenestenivå som Kunden har spesifisert i bilag 4. Dersom Kunden ikke har angitt krav til tjenestenivå, skal tjenestenivået tilsvare det som kan forventes av en alminnelig god tilsvarende tjeneste i markedet.

Dersom Kunden i bilag 1 har gitt uttrykk for at Leverandøren skal legge sin standard tjenestenivåavtale til grunn, og i bilag 4 angitt rammene for tjenestenivået, skal Leverandøren beskrive oppfyllelsen av nivået her. Leverandøren skal i et slikt tilfelle legge sin standard tjenestenivåavtale i bilag 4.

## Avtalens punkt 2.1.2 Forholdet til standard lisens- og avtalevilkår

Dersom standardprogramvare som er omfattet av tjenesten må leveres under standard lisensbetingelser og avtalevilkår (lisensbetingelser), skal dette være uttrykkelig angitt her (og kopier av lisensbetingelsene skal utgjøre bilag 9).

Dersom det er avvik mellom lisensbetingelsenes bestemmelser om disposisjonsrett og denne avtalens bestemmelser om disposisjonsrett, skal dette fremkomme her.

*Avtalen går i utgangspunktet foran lisensbetingelsene. Dette betyr at Leverandøren er ansvarlig for at Leverandørens ytelser oppfyller avtalte krav og beskrivelser i avtalen, uavhengig av hva som måtte følge av de enkelte lisensbetingelser.*

*Unntak fra dette: disposisjonsretten; lisensbetingelsene vedrørende disposisjonsrett går foran denne avtalens bestemmelser.*

*Unntak fra dette igjen: selv om lisensbetingelsene går foran avtalens bestemmelser om disposisjonsrett, er Leverandøren ansvarlig for at Kunden får en disposisjonsrett som dekker de krav Kunden har stilt, jf. Kundens kravspesifikasjon i bilag 1.*

*For øvrige betingelser vedrørende disposisjonsrett, gjelder lisensbetingelsene fullt ut mellom Kunden og lisensgiver så fremt Leverandøren i bilag 2 har synliggjort avvikene mellom lisensbetingelsenes bestemmelser om disposisjonsrett og denne avtalens bestemmelser om disposisjonsrett.*

*Ved eventuelle rettsmangler er Leverandøren ikke erstatnings­ansvarlig for rettsmangler knyttet til standardprogramvare ut over det som følger av lisensbetingelsene inntatt i bilag 9.*

*Leverandøren er heller ikke ansvarlig for dekning av idømt erstatningsansvar overfor tredjepart (rettighetshaveren(e)) ut over det som følger av lisensbetingelsene inntatt i bilag 9, jf. avtalens punkt. 2.1.2.*

**5.1 Eksterne rettslige krav og tiltak generelt**

Leverandøren skal beskrive hvordan Leverandøren ivaretar Kundens rettslige og partsspesifikke krav gjennom sin leveranse her.

**Avtalens punkt 5.3 Personopplysninger**

Leverandørens skal beskrive hvordan personopplysninger vil bli behandlet, relevante sikkerhetstiltak i den forbindelse samt hvordan de vil oppfylle krav til lagringstid og sletting mv. her.

Dersom personopplysninger skal behandles av Leverandørens underleverandør(er), skal underleverandør(ene) angis her. Kundens eventuelle godkjennelse skal angis av Kunden i bilag 5.

**Avtalens punkt 6.1 Partenes rettigheter**

Dersom Kunden i bilag 1 har åpnet for at de opphavs-, disposisjons- eller eiendomsrettighetene partene hadde før avtalen skal kunne endres, skal Leverandøren beskrive hvordan disse rettighetene endres her.

## Avtalens punk 8.8 Rekonstruksjon av data

Dersom Kunden i bilag 1 har åpnet for at Leverandøren kan ta betalt for gjenoppretting og rekonstruering av data, og i bilag 1 eventuelt angitt rammer for hva Leverandøren skal kunne ta seg betalt for, skal Leverandøren angi sine forpliktelser knyttet til dette her. Leverandørens priser skal i et slikt tilfelle skal angis i bilag 6.

# Bilag 3: Prosjekt- og fremdriftsplan

*Bilaget skal fylles ut etter anvisningene under.*

## Avtalens punkt 2.1.4 Plan for etableringsfasen

Planen for etableringsfasen skal inntas har. Planen skal omfatte en beskrivelse av partenes roller og ansvar, samt en prosjekt- fremdriftsplan. Partene skal samarbeide om utarbeidelse av planen. Kunden har ansvar for at planen blir inntatt/vedlagt etter kontraktssignering.

## Avtalens punkt 2.2.2 Undersøkelsesplikt/Leveringsdag/godkjenningsprøve

Dersom fristen for å undersøke tjenesten ikke skal være innen 5 virkedager dager etter at tjenesten er gjort tilgjengelig for Kunden, skal Kunden angi avvikende frist her.

Dersom Kunden ønsker at det skal foretas en mer omfattende godkjenningsprøve enn det som fremkommer i avtalens punkt 2.2.2. skal Kunden angi art og omfang av denne prøven her.

Dersom fristen for leveringsdag ikke anses å være første virkedag etter at Kunden skriftlig har sendt Leverandøren melding om at tjenesten er godkjent (etter godkjent godkjenningsprøve), skal Kunden angi avvikende frist for leveringsdag her.

Dersom Kundens frist for underkjennelse av godkjenningsprøven ikke skal være 10 virkedager etter utløpet av godkjenningsprøven, skal Kunden angi avvikende frist her.

Dersom Kunden ønsker en annen definisjon av feil under godkjenningsprøven enn det som fremkommer av avtalens punkt 2.2.2, skal Kunden angi dette her.

## Avtalens punkt 8.2 Dagbot ved forsinkelse

Dersom Kunden ønsker å knytte dagbøter til andre tidspunkter enn avtalt tidspunkt for levering (leveringsdag), skal Kunden angi disse tidspunktene har.

Eventuelle andre dagbotsatser, annet beregningsgrunnlag og/eller annen løpetid for dagboten skal angis av Kunden her.

# Bilag 4: Tjenestenivå med standardiserte kompensasjoner

*Bilaget skal fylles ut av Kunden, av Leverandøren eller av begge. Se anvisningene under.*

*Kunden kan i bilag 1 ha beskrevet rammer for hva Leverandøren skal fylle ut i bilag 4, men dersom Kunden stiller for detaljerte krav, kan dette gjøre det umulig for Leverandøren å tilby sin standard tjenestenivåavtale. Dersom det er Leverandøren selv som definerer tjenestenivå/kompensasjon, kan Kunden for eksempel angi tjenestenivå/kompensasjon som et tildelingskriterium (underkriterium), slik at Kunden kan evaluere tjenestenivå og kompensasjoner.*

**Avtalens punkt 2.1.1 Tjenesten**

Dersom Kunden har definert tjenestenivået eller eventuelt rammene for nivået Leverandørens tjeneste skal oppfylle, skal Kunden angir tjenestenivået/rammene her.

Dersom Kunden i bilag 1 har angitt at Leverandørens standardiserte tjenestenivåavtale skal legges til grunn, skal Leverandøren legge ved sin standard tjenestenivåavtale her.

*Som nevnt over kan det også overlates til Leverandøren å benytte sine standardbetingelser for tjenestenivå/kompensasjon. For denne typen tjenester kan det ofte være fordelaktig for begge parter. Et skreddersydd tjenestenivå for Kunden kan bli fordyrende, men av og til trenger Kunden det fordi tjenesten eksempelvis kan være virksomhetskritisk. Det er ikke sikkert det er behov for like strenge krav til tilgjengelighet hele døgnet, og kanskje heller ikke i helger og på helligdager.*

## Avtalens punkt 8.3 Økonomisk kompensasjon for brudd på avtalt tjenestenivå

Ved brudd på avtalt tjenestenivå kan Kunden kreve økonomisk kompensasjon i henhold til følgende standardiserte satser.

Dersom det er Kunden som har definert tjenestenivået, er det Kunden som skal definere hvordan den økonomiske kompensasjonen ved brudd skal beregnes her.

Dersom det er Leverandøren som har definert tjenestenivået (og Kunden har åpnet opp for dette i bilag 1), er det Leverandøren som skal definere hvordan den økonomiske kompensasjonen ved brudd skal beregnes her.

*Dersom tjenestenivået for ytelsene ikke oppfylles, skal Kunden innrømmes standardisert prisavslag. En måte å beregne avvikene på er å benytte prikkbelastning. Et visst antall prikker vil eksempelvis kunne gi et definert prisavslag per måned.*

# Bilag 5: Administrative bestemmelser

*Bilaget brukes til å samle administrative rutiner for avtaleforholdet og samarbeidet mellom partene.*

## Avtalens punkt 1.5 Partenes representanter

Bemyndiget representant for partene (som kan opptre i saker som angår avtalen) skal oppgis her.

*(Hvem som er bemyndiget avtales av partene etter kontraktssignering og kan ikke fylles ut før dette tidspunktet.)*

Prosedyrer og varslingsfrister for eventuell utskiftning av bemyndiget personell, spesifiseres her. (*Dette kan fylles ut av partene etter kontraktssignering.)*

## Avtalens punkt 2.4 Lønns- og arbeidsvilkår

Dokumentasjon av Leverandørens oppfyllelse av forpliktelser som nevnt i avtalens punkt 2.4 (Lønns- og arbeidsvilkår) skal fremkomme her.

*Dokumentasjonen kan bestå av en egenerklæring eller en tredjepartserklæring om at det er samsvar mellom aktuell tariffavtale og faktiske lønns- og arbeidsvilkår for oppfyllelse av Leverandørens og eventuelle underleverandørers forpliktelser.*

Dersom Kunden i bilag 1 har oppgitt at Kunden ønsker å angi nærmere presiseringer om gjennomføring av avtalens punkt 2.4, skal disse presiseringene fremkomme her.

## Avtalens punkt 2.6 Skriftlighet

Dersom Kunden ønsker at varsler, krav eller andre meddelelser knyttet til denne avtalen skal gis på en annen måte enn til den elektroniske adressen som er oppgitt på avtalens forside, skal dette fremkomme her.

## Avtalens punkt 3.1 Varighet

Dersom Kunden ønsker en annen varighet på avtalen enn det som fremgår av punkt 3.1, skal Kunden oppgi dette her.

Dersom Kunden ønsker annet oppstartstidspunkt/ikrafttredelsestidspunkt for avtalen enn det som fremgår av avtalens forside (avtalens signeringsdato), skal dette fremkomme her.

**Avtalens punkt 5.3 Personopplysninger**

Dersom Kunden godkjenner at personopplysninger behandles av Leverandørens underleverandør(er), skal dette fremkomme her.

*Kunden angir dette etter tilbudsfrist, men før kontraktssignering.*

# Bilag 6: Samlet pris og prisbestemmelser

*Alle priser og nærmere betingelser for det vederlaget Kunden skal betale for Leverandørens ytelser skal fremgå her i bilag 6.*

*Kunden må tenke gjennom hvilke prisformat (timepriser for ulike elementer av tjenesten, pris per GB/måned for datalagring eller båndbredde, pris per utført tjeneste (uttak av statistikk etc.) det vil være mest aktuelt å etterspørre.*

*Kunden må også angi eventuelle forutsetninger som stilles for vederlaget her, for eksempel med hensyn til antall samtidige brukere.*

*Kunden må sørge for at prisene Leverandøren gir oppgis i sammenliknbare formater. Dersom Kunden ønsker at Leverandøren skal kunne levere sine standard priser, må Kunden sørge for at det ikke etterspørres priser i andre prisformater enn det som er vanlig i bransjen.*

*Dersom Leverandøren oppgir avvikende prisoppsett eller betalingsvilkår, vil dette kunne føre til at tilbudet må avvises.*

## Avtalens punkt 2.1.3 Dokumentasjon og opplæring

Dersom opplæring er en del av leveransen i henhold til bilag 1, skal Leverandøren angi sitt vederlag for opplæringen her.

*Kunden bør oppgi hvordan leverandøren skal angi sitt vederlag, eksempelvis timepris, fast pris for kurs etc.*

## Avtalens punkt 2.1.6 Nye versjoner

Dersom enkelte typer nye versjoner, eksempelvis større oppgraderinger, skal prises særskilt, skal dette fremgå her. Dersom tilpasnings- og implementeringsarbeidet i nye versjoner ikke skal følge Leverandørens alminnelige timesatser skal dette angis her.

## Avtalens punkt 3.3.1 Partenes plikter i avslutningsperioden

Leverandørens timepriser for gjennomføring av forpliktelsene etter avtalens punkt 3.3.1 skal fremkomme her.

**Avtalens punkt 4.1 Vederlag**

Dersom priser ikke skal oppgis eksklusive merverdiavgift, men inkludert toll og eventuelt andre avgifter, skal Kunden spesifisere alternativt prisoppsett her.

Dersom prisene ikke skal oppgis i norske kroner, skal Kunden åpne for at priser på komponenter som leveres fra utlandet oppgis i utenlandsk valuta her.

**Avtalens punkt 4.2 Faktureringstidspunkt og betalingsbetingelser**

Dersom spesielle pris- og/eller betalingsvilkår skal gjelde for denne avtalen, skal Kunden oppgi dette her.

*Ved skytjenester vil det eksempelvis være aktuelt for Kunden å oppgi at Leverandøren skal oppgi priser basert på betaling etter antall brukte lisenser etc. Dersom kunden ønsker at leverandøren oppgir rabattsatser for ulike prisformat, skal Kunden også oppgi dette her.*

Dersom Kunden ønsker å stille øvrige betalingsvilkår samt eventuelle vilkår for bruk av EHF skal dette fremgå her.

**Avtalens punkt 4.5 Prisendringer**

Dersom Kunden ønsker andre prisendringstidspunkt eller andre muligheter for prisendringer enn det som fremgår av avtalens punkt 4.5, skal Kunden oppgi dette her.

**Avtalens punkt 6.1 Partenes rettigheter**

Vederlaget for disposisjonsretten til tjenesten, herunder eventuelle forutsetninger og begrensninger for eksempel med hensyn til antall brukere eller sted/utstyr for utøvelse av disposisjonsretten, skal angis av Leverandøren her.

## Avtalens punk 8.8 Rekonstruksjon av data

Dersom Kunden i bilag 1 har åpnet for at Leverandøren kan ta betalt for gjenoppretting og rekonstruering av data, og i bilag 1 eventuelt angitt rammer for hva Leverandøren skal kunne ta seg betalt for, skal Leverandøren oppgi sine priser for dette her.

*Det anbefales at Kunden utarbeider en prismodell basert på de prisene Kunden ønsker at Leverandøren skal oppgi.*

*Eksempel prismodell:*

|  |  |  |  |
| --- | --- | --- | --- |
| **Timepris** | **Tjeneste/referanse til avtalen** | **Pris eks. mva.** | **Eventuell rabatt** |
|  | Leverandørens ordinære timepriser (benyttes for enhver tjeneste under avtalen som er basert på timepriser dersom intet annet er spesielt avtalt). |  |  |
|  | Vederlag for opplæring, jf. punkt 2.1.3 |  |  |
|  | Leverandørens timepriser for gjennomføring av forpliktelsene etter avtalens punkt 3.3.1 |  |  |
|  | Etc. |  |  |

# Bilag 7: Endringer i den generelle avtaleteksten

*Endringer til den generelle avtaleteksten skal samles her med mindre den generelle avtaleteksten henviser slike endringer til et annet bilag, jf. avtalens punkt 1.3.*

*Det er mulig å gjøre endringer til alle punkter i avtalen, også der hvor avtaleteksten ikke eksplisitt åpner for dette. Leverandøren bør imidlertid være oppmerksom på at avvik, forbehold og endringer i avtalen kan medføre at tilbudet blir avvist.*

*Alle slike endringer skal fremkomme her, slik at teksten i den generelle avtaleteksten forblir uendret. Det må fremkomme klart og utvetydig hvilke bestemmelser i avtalen det er gjort endringer til samt resultatet av endringen.*

**Avtalens punkt 2.1.2**

Dersom lisensbetingelsens bestemmelser om disposisjonsrett ikke går foran avtalens bestemmelser om disposisjonsrett, skal Kunden presisere dette her.

*Dersom tjenesten leveres under standard lisensbetingelser og avtalevilkår (og Kunden ønsker at denne standardtjenesten skal legges til grunn for avtaleforholdet), vil det være lite hensiktsmessig for Kunden å endre den generelle avtaleteksten på dette punktet.*

Eksempel på endringstabell:

|  |  |
| --- | --- |
| **Henvisning til avtalens punkt og evt. avsnitt** | **Erstattes med** |
|  | Ny formulering/tekst må angis |
|  |  |
|  |  |
|  |  |

Bilag 8: Endringer av tjenesten etter avtaleinngåelsen

## Avtalens punkt 1.4 Endringer av tjenesten etter avtaleinngåelsen

Dersom Kunden og Leverandøren har kommet til enighet om en endringsavtale (både i forhold til innhold, eventuelt endring i vederlag og endring i tidsplan), skal endringen (innhold, justert vederlag og justert tidsplan) fremkomme her.

*Hver endring skal være underskrevet av bemyndiget representant for partene.*

*Det er Leverandøren som er ansvarlig for at det føres en fortløpende katalog over endringene som utgjør bilag 8. Leverandøren er også ansvarlig for at Kunden uten ugrunnet opphold gis en oppdatert kopi. Kunden må selv holde oversikt over hvilke endringsanmodninger de har sendt og hvilke endringsoverslag de har mottatt.*

*Kunden er ansvarlig for at endringene det er anmodet om ikke er i strid med regelverket for offentlige anskaffelser. Endringer som anses som vesentlige vil bli betraktet som direkte anskaffelser og enhver som mener at det er foretatt en direkteanskaffelse kan klage inn Kunden for Klagenemnda for offentlige anskaffelser.*

Eksempel på endringskatalog:

|  |  |  |
| --- | --- | --- |
| **Endringsnummer** | **Beskrivelse av endringen samt eventuell vederlagsjustering og justering av tidsplan** | **Ikraftsettelsesdato** |
|  |  |  |
|  |  |  |
|  |  |  |
|  |  |  |

# Bilag 9: Lisensbetingelser for standardprogramvare

## Avtalens punkt 2.1.2 Forholdet til standard lisens- og avtalevilkår

Dersom standardprogramvare som er omfattet av tjenesten leveres under standard lisensbetingelser og avtalevilkår (lisensbetingelser), skal kopier av lisensbetingelsene legges ved her, jf. Bilag 2 «Avtalens punkt 2.1.2 Forholdet til standard lisens- og avtalevilkår».

## 